1. ปัจจัยความเสี่ยง

ปัจจัยเสี่ยงที่อาจทำให้ผู้ลงทุนต้องสูญเสียเงินลงทุนทั้งหมดหรือบางส่วนน่าจะอยู่ในเกณฑ์ต่ำซึ่งจะเห็นได้จากการประเมินความเสี่ยงในแต่ละเรื่องดังต่อไปนี้
:-

(ก) ความเสี่ยงทางการเงิน

1)  ความเสี่ยงที่เกี่ยวกับอัตราดอกเบี้ย

บริษัทฯได้ชำระคืนเงินกู้ที่คงค้างไปทั้งหมดแล้ว
ขณะนี้บริษัทฯอยู่ในฐานะปลอดเงินกู้จึงประเมินได้ว่าบริษัทฯไม่มีความเสี่ยงเกี่ยวกับอัตราดอกเบี้ยแต่อย่างใด

2)  ความเสี่ยงที่เกี่ยวกับอัตราแลกเปลี่ยนเงินตราต่างประเทศ

บริษัทฯไม่มีความเสี่ยงที่เกิดจากความผันผวนด้านอัตราแลกเปลี่ยนเงินตราต่างประเทศ
เนื่องจากบริษัทฯไม่มีเงินกู้เป็นเงินตราต่างประเทศคงค้างแล้ว
ส่วนการนำเข้าถ่านหินจากต่างประเทศมาจำหน่ายและการลงทุนในบริษัทย่อยที่เป็นเงินตราต่างประเทศ
ก็จะทำสัญญาซื้อขายเงินตราต่างประเทศล่วงหน้า (FORWARD EXCHANGE CONTRACTS)
เมื่อมีรายการดังกล่าวเกิดขึ้นเพื่อป้องกันความเสี่ยงจากอัตราแลกเปลี่ยนเงินตราต่างประเทศไว้ล่วงหน้า

3)  ความเสี่ยงที่เกี่ยวกับมูลค่าสินทรัพย์ตามบัญชีเสื่อมค่า

วิกฤติการณ์ทางเศรษฐกิจและการเงินของประเทศในแถบภูมิภาคเอเซียแปซิฟิกหลายประเทศในช่วง
3-4 ปีที่ผ่านมาอาจส่งผลกระทบทำให้สินทรัพย์ของบริษัทฯ
มีมูลค่าที่แท้จริงต่ำกว่ามูลค่าที่แสดงไว้ในบัญชี ซึ่งบริษัทฯก็ตระหนักในเรื่องนี้อยู่ตลอดเวลา
โดยได้มีการคิดค่าเสื่อมราคาและตั้งสำรองการด้อยค่าของสินทรัพย์ไว้อย่างเพียงพอตามมาตรฐานการบัญชีที่กำหนดโดยสมาคมนักบัญชีและผู้สอบบัญชีรับอนุญาตแห่งประเทศไทย
ซึ่งใช้บังคับตามพระราชบัญญัติการบัญชี พ.ศ. 2543 จึงอาจกล่าวได้ว่ามูลค่า
สินทรัพย์ที่แสดงไว้ในบัญชีของบริษัทฯนั้นเป็นราคาที่สมเหตุสมผลและสะท้อนมูลค่าที่แท้จริงมากที่สุด

(ข) ความเสี่ยงด้านธุรกิจถ่านหิน

1)  แหล่งแร่ถ่านหินในประเทศมีอยู่จำกัดโดยปัญหาและอุปสรรคของธุรกิจนี้อยู่ที่ความยากลำบากในการสำรวจหาแหล่งสะสมตัวของถ่านหินที่มีความสมบูรณ์
    และมีคุณภาพดี รวมทั้งมีปริมาณสำรองของถ่านหินที่มากพอในเชิงพาณิชย์
    ซึ่งบริษัทฯก็ตระหนักถึงปัญหาในเรื่องนี้อยู่ตลอดเวลา
    โดยได้ออกไปสำรวจหาแหล่งแร่ถ่านหินเพิ่มเติมในประเทศใกล้เคียง
    โดยการลงทุนเองหรือร่วมลงทุนกับผู้ประกอบการรายอื่น
    และโครงการร่วมทุนทำเหมืองถ่านหินโครงการแรกในประเทศอินโดนีเซียก็ประสบความสำเร็จสามารถผลิตถ่านหินออกจำหน่ายได้แล้วตั้งแต่ปลายปี
    2544 ที่ผ่านมา โครงการนี้ได้รับสัมปทาน (COAL CONTRACT OF WOKK)
    จากรัฐบาลแห่งประเทศอินโดนีเซียมีกำหนดเวลา 30 ปี
    และมีปริมาณสำรองของถ่านหินที่จะทำเหมืองได้ (MINEABLE RESERVE) ประมาณ 32
    ล้านตัน สามารถจะทดแทนเหมืองถ่านหินในประเทศที่จะหมดลงในอีก 2 ปีข้างหน้าได้

นอกจากนี้บริษัทฯ
ยังคงสำรวจหาแหล่งถ่านหินแห่งใหม่เพิ่มเติมอยู่ตลอดเวลาโดยเฉพาะถ่านหินคุณภาพสูงเพื่อเพิ่มปริมาณสำรองและเพิ่มศักยภาพด้านการผลิตและการจำหน่ายถ่านหินในอนาคต

2)  วิกฤติการณ์ทางเศรษฐกิจและการเมืองในประเทศอินโดนีเซียรวมทั้งเหตุการณ์ที่ประชาชนชาว
    อินโดนีเซียก่อเหตุร้ายแรงในหลายพื้นที่นั้น
    จากการติดตามสถานการณ์ที่เกิดขึ้นอย่างใกล้ชิดยังไม่ส่งผลกระทบต่อโครงการร่วมทุนทำเหมืองถ่านหินในประเทศอินโดนีเซีย
    เนื่องจากเหตุการณ์ไม่สงบดังกล่าวไม่อยู่ในพื้นที่โครงการ หากพิจารณาในแง่ลบ
    ถ้าเหตุการณ์ความไม่สงบดังกล่าวข้างต้นขยายผลมาเกิดในพื้นที่โครงการก็น่าจะเป็นเหตุการณ์ที่เกิดขึ้นในช่วงสั้น
    ๆ ซึ่งน่าจะอยู่ในวิสัยที่รัฐบาลแห่งประเทศอินโดนีเซียจะควบคุมสถานการณ์ได้
    ไม่น่าจะมีผลต่อเนื่องไปในระยะยาว

นอกจากนี้ประเทศอินโดนีเซียยังอยู่ในช่วงฟื้นฟูเศรษฐกิจของประเทศซึ่งจะต้องพึ่งพาการลงทุนจาก
ต่างประเทศเป็นสำคัญ
บริษัทฯจึงคาดว่าการเปลี่ยนแปลงทางการเมืองไม่น่าจะมีผลกระทบต่อการเข้ามา
ลงทุนของชาวต่างประเทศแต่อย่างใดในทางตรงกันข้ามรัฐบาลอินโดนีเซียน่าจะให้การสนับสนุนและ
ส่งเสริมการลงทุนจากต่างประเทศ ซึ่งจะช่วยฟื้นฟูเศรษฐกิจของประเทศให้ดีขึ้นโดยเร็วมากกว่า

3)  ปัญหาและอุปสรรคอื่นที่อาจจะส่งผลกระทบต่อการดำเนินธุรกิจของบริษัทฯ

    1.  ปัจจัยเสี่ยงในด้านการผลิตของบริษัทฯยังอยู่ในเกณฑ์ต่ำเนื่องจากบริษัทฯมีผู้บริหาร
        และพนักงานที่มีความรู้
        ความชำนาญและมีประสบการณ์ในด้านการทำเหมืองถ่านหินมาแล้วกว่า 16 ปี

    2.  ปัจจัยเสี่ยงในด้านการตลาดยังถือได้ว่าอยู่ในเกณฑ์ต่ำ
        เนื่องจากมีคู่แข่งขันน้อยรายกอปรกับคุณภาพของถ่านหินที่ผลิตจากแหล่งแร่ของบริษัทฯก็มีค่าความร้อนสูงหรือเป็นถ่านหินคุณภาพสูงอีกทั้งลูกค้ารายใหญ่ของบริษัทฯก็เป็นผู้ถือหุ้นรายใหญ่และหรือเป็นบริษัทอุตสาหกรรมขนาดใหญ่ที่มีความมั่นคงทางการเงินสูงอันได้แก่
        บริษัท ปูนซีเมนต์นครหลวง จำกัด (มหาชน) , บริษัท ไทยอคริลิคไฟเบอร์ จำกัด ,
        บริษัท อุตสาหกรรมกระดาษคราฟท์ไทย จำกัด , บริษัท ราชาชูรส จำกัด ฯลฯ
        จึงคาดว่าบริษัทฯจะไม่มีความเสี่ยงจากการที่ลูกหนี้ไม่ชำระหนี้ในอนาคต

    3.  ความเสี่ยงด้านสินค้าทดแทน (อันได้แก่ น้ำมันเตา ก๊าซธรรมชาติ)
        จะเห็นได้ว่าเมื่อเปรียบเทียบ ณ ค่าความร้อนระดับเดียวกันแล้ว
        ถ่านหินจะเป็นแหล่งพลังงานที่มีราคาถูกที่สุด
        จึงประเมินได้ว่าความเสี่ยงด้านสินค้าทดแทนอยู่ในเกณฑ์ต่ำ

(ค) พันธะผูกพันเกี่ยวกับหนี้

1)  บริษัทฯไม่มีพันธะผูกพันใดๆ เกี่ยวกับการออกหุ้น ใบสำคัญแสดงสิทธิ
    หลักทรัพย์แปลงสภาพหุ้นกู้และหรือตราสารหนี้อย่างอื่นทั้งที่ออกจำหน่ายแล้วและที่ยังไม่ได้ออกจำหน่ายคงค้างอยู่ทั้งในปัจจุบันและในอนาคต

2)  บริษัทฯอยู่ในฐานะปลอดเงินกู้หรือมีเงินกู้คงค้างเท่ากับศูนย์
    เนื่องจากได้ชำระคืนเงินกู้ที่คงค้างไป
    ทั้งหมดแล้วจึงไม่มีหนี้เงินกู้ที่มีกำหนดระยะเวลาคงค้างอยู่อีก
    โดยมีสัดส่วนหนี้สินรวมต่อสินทรัพย์รวมเพียงร้อยละ 21.77
    และสัดส่วนหนี้สินรวมต่อส่วนของผู้ถือหุ้นรวมเพียงร้อยละ 27.83 เท่านั้น
    โดยบริษัทฯมีหนี้สินคงค้าง ณ วันสิ้นปี 2544 จำนวนทั้งสิ้น 495.48 ล้านบาท
    ซึ่งประกอบด้วยเงินปันผลค้างจ่ายจำนวน 352.84 ล้านบาท และหนี้สินอื่นจำนวน 142.64
    ล้านบาท ซึ่งส่วนใหญ่เป็นเจ้าหนี้การค้าที่เกิดจากการดำเนินธุรกิจตามปกติ
    โดยไม่มีหลักประกันใดๆ ทั้งสิ้น

3)  บริษัทฯมีภาระหนี้สินที่อาจเกิดขึ้นในภายหน้าดังต่อไปนี้

    1.  บริษัทฯมีภาระหนี้สินที่อาจจะเกิดขึ้นจากการถูกฟ้องในคดีแพ่งว่าลูกจ้างบริษัทฯได้กระทำการละเมิดต่อผู้ถือหุ้นรายหนึ่ง
        หากบริษัทฯเป็นฝ่ายแพ้คดีอาจจะต้องชดใช้ค่าเสียหายเป็นเงินประมาณ 40.60 ล้านบาท
        พร้อมดอกเบี้ยร้อยละ 15 ต่อปี ซึ่งคดีดังกล่าวยังอยู่ในระหว่างการดำเนินคดีในศาลชั้นต้น

    2.  บริษัทฯมีหนังสือค้ำประกันที่ออกโดยธนาคารพาณิชย์คงเหลือ ณ วันที่ 31 ธันวาคม 2544
        เป็นจำนวนเงินประมาณ 63 ล้านบาท
        ซึ่งค้ำประกันการปฏิบัติตามภาระผูกพันของบริษัทฯตามธุรกิจปกติ

    3.  บริษัทฯมีภาระผูกพันเกี่ยวกับสัญญาเช่าอาคารสำนักงานและบริการสื่อสารข้อมูลผ่านดาวเทียมที่จะต้องจ่ายในอนาคตเป็นจำนวนเงินประมาณ
        9 ล้านบาท

นอกจากรายการที่กล่าวข้างต้น ไม่มีเหตุการณ์ผิดปกติร้ายแรงหรือเหตุการณ์สำคัญเกี่ยวข้องกับบริษัทฯ
ผู้บริหารและหรือพนักงานลูกจ้างอันจะมีผลกระทบต่อฐานะการเงินและผลการดำเนินงานของบริษัทฯในอนาคตอย่างมีนัยสำคัญ